
Ni  unicuique.  Gradum  Doctoratus  Medicinae 
in  Alma  Academia  Edinburgena  ambienti,  ea 
necessitudo  sit  imposita,  uti  Dissertationem  Me¬ 
dicam  Inauguralem,  a  seipso  Latina  lingua  com¬ 
positam,  alicui  ex  Professoribus  perlegendam  tra¬ 
dat  ;  fateor  me  viribus  diffisum  tale  munus  de- 
tractaturum,  cum  plus  dedecoris  quam  honoris 
inde  oriatur,  praesertim  cum  de  eo  sententiam  fe¬ 
rant  Professores  Edinburgenae  Academiae,  cui 

omnes  terrarum  orbis  Academiae  assurgunt.  Sed 
nota  virorum  liberalitas,  et  facilitas  grata,  mul¬ 
tum  fiduciae  his  inceptis  mihi  praebent,  et  pluri¬ 
mum  faciunt  ad  eam  solicitudinem  adimendam, 
qua  cuncti  fere  afficiuntur,  si  quando  de  rebus 
gravis  momenti  periculum  fiat. 

Ritus  itaque  hujus  Academiae  observans,  de 
Ascite,  seu  Hydrope  abdominis,  disserre  statuo; 
cujus  morbi  frequentis,  plerumque  lethalis,  si  quis 
ad  causas,  et  latebras  explorandas,  animum  totum 
intenderit,  qualiscunque  fuerit  successus,  omnes 
eum  bene  meruisse  fatebuntur. 

Qaedam  praecipua  hujus  morbi  symptomata,  et 
quam  malum  dirum  ab  antiquis  haberetur,  et  ne¬ 
cessitudo  ut  causa  amoveretur,  ex  his  versibus 
poetae  colligenda  sunt : 

•  i  • 

w  Crescet  indulgens  sibi  dirus  Hydrops, 

“  Nec  sitem  pellet  nisi  causa  morbi 
“  Fugerit  venis  et  aquosus  albo 
“  Corpore  languor.” 

Praeter  sitim,  languorem,  somnolentiam,  et  al¬ 
bum  corpus,  cutis  arida,  lingua  plerumque  sicca 
et  furfure  obducta,  urina  parca  et  colorata  adsunt; 
his  subinde  accedit  Anasarca.  Sed  saepe  de  prae- 

sentia  morbi,  praecipue  si  symptomaticus,  solo  tu¬ 
more  abdominis  fluctuante  monemur. 


DIAGNOSIS. 

,  ^  v>  -  »  v  ,  -  -  »  -  -  -■»**•'».%•>»#  l  ^  * 

Ex  intumescentiis  abdominis,  quibus  confun¬ 
datur,  fluctuatione,  et  symptomatibus  supra  dic¬ 
tis,  dignoscitur  Hydrops. 


PROGNOSIS. 

In  Ascite,  de  qua  saepius  triste  augurium  est 
ferendum,  ex  aetate  et  viribus  aegri,  ex  causis 
quoque  variis,  et  organicae  laesionis  gravitate,  for¬ 
manda  est.  Quo  clarius  appareant,  quae  sequun¬ 
tur,  praestat  dicere  homini  viventi  varia  organa 
inesse,  inter  se  forma,  situ,  atque  usu,  varia.  Ex 
his,  quae  sub  imperio  voluntatis  sunt,  vocantur 
animalia,  et  functiones  animales ;  quae  voluntati 
non  parent,  vocantur  involuntaria,  et  haec  pro 
functionibus  in  vitalia,  naturalia,  et  mixta,  divi¬ 
duntur. 

Proprium  munus  unicuique  a  natura  tributum 

est,  quo  rite  fungendo  juxta  foedus,  quo  sibi  invi- 
vicem  devincta  sunt,  valetudo  constat :  contra 
autem,  si  quodvis  organorum  quavis  causa  a  foe¬ 
dere  aberret,  confusae  functiones  inter  se  miscen¬ 
tur,  morbumque  lenitate,  aut  saevitia,  pro  parti¬ 
bus  affectis,  et  causis  diversis,  varium  formant. 

Ex  organis  quaedam  dicta  sunt  Secernentia, 
quod  ex  sanguine  in  se  motu  cordis  et  arteriarum 
acto  fluidum  proprium  quasi  secernunt.  Secre¬ 
tio  per  glandulas,  vel  membrana  fit ;  et  vel  utilis 
est,  ut  saliva,  succus  gastricus,  et  pancreaticus ; 
bilis,  quae  symbolum  concoctioni  confert,  pro  qua¬ 
litate  et  quantitate  alvum  leniter  allicit,  vel  pro¬ 
fluere  facit ;  vel  inutilis,  ut  urina,  quae  fluidum 
excrementum  est,  et  idcirco  e  corpore  eliminan- 
dum.  Sudor  et  exhalatio  per  cutem  exitus  noxii 
haberi  possunt,  quae  temperiem  moderantur, et  inter 
exhalandum  nimium  calorem  auferunt,  cutemque 
emolliunt.  Membranis  mucosis  secernitur  mucus, 
qui  partes,  quibus  secernitur,  lubricat,  et  quo  minus 
ab  externis,  quibus  expositas  sunt,  laedantur  facit. 
Hoc  videre  est  in  membranis,  intus  tracheae,  pul¬ 
monum  cellulis,  intestinisque,  inductis,  quae  aeri, 
cibisque  ingestis  sunt  exposita.  Membrana,  quae 

cerebrum,  pulmones  et  intestina  obeunt,  vocantur 
Serosa.  Serum  secernitur  minutis  arteriarum  ra¬ 
mulis,  qui  vel  suo  jure,  vel  quod  minus  capaces 
sunt,  sanguinem  coloratum  non  admittunt.  In¬ 
ter  organa  tantus  est  consensus,  ut,  si  ex  quavis 
causa  in  alio  secretio  deficiat,  in  alio  nimia  fiat 
necesse  est,  et  vice  versa.  Peritoneum,  quod,  ob¬ 
ducendo  plicaturis  suis  convolutiones  intestino¬ 
rum,  et  adhaerendo  totius  abdominis  parietibus, 
illa  in  loco  tenet,  firmat,  et  adversus  distentionem 
munit,  transitum  nervis,  venis,  et  arteriis,  ad  vi¬ 
cinas  partes  praebet,  et  per  vasa  exhalantia,  seu 
serosa,  quibus  obsitum  est,  serum  secernit ;  unde 
lubricitate,  motui  facili  necessariae,  consultum  est, 
et  ab  injuriis  frictionis  cautum.  Quum  serum 
ab  exhalantibus  semper  secernitur,  satis  constat 
id  in  peritoneum,  quod  saccus  continuus  est,  brevi 
accumulaturum,  si  nullus  exitus  daretur.  Huic 
incommodo  absorbentibus  provisum  est,  quae  li¬ 
quorem  contiguum  attractione  capillari  absorbent, 
et  vi  musculari,  qua  praedita  sunt,  in  ductum  tho¬ 
racicum,  sanguine  permiscendum,  reducunt. 

Ascites  itaque,  de  qua  agitur,  ex  fluido  seroso, 
in  peritoneo  largius  existente,  constat ;  et  tum 

vel  minuitur  absorbentibus  vis,  secretione  per  ex¬ 
halantia  nihil  mutata,  aut  augetur  secretio  exha¬ 
lantibus,  potestate  absorbentibus,  non  secus  solito, 
remanente.  At  exquirere  causas,  quae  solitam 

concordiam  inter  absorbentia  et  exhalantia  inter- 

» * 

rumpunt,  ut  ‘'plerumque  in  phaenominis  vitae  ani¬ 
malis  fit,  imprimis  arduum  est,  quod  tamen  pro 
viribus  conabor.  Quanquam  ex  morbida  actione 
vasum  serosorum,  qualis  in  secretione  puris  eve¬ 
nit,  copia  ista  seri  effundatur  in  peritoneum,  ta¬ 
men  ex  relaxatione  praecipue  exhalantium  et  in¬ 
terdum  absorbentium  magis  oriri  videtur. 

Causas  ergo  remotiores,  quibus  inducitur  re¬ 
laxatio,  praecipue  eas,  quae  maxime  memoratu 
dignae  videntur,  attingam:  quandoquidem  vero  eae¬ 
dem  causae  eosdem  effectus  in  omnibus  non  pro¬ 
ducunt,  haud  inficiandum,  aliquam  cachexiam 
hydropicis  inesse,  cujus  causas  a  prudentia  hu¬ 
mana  natura  longius  subduxit. 

In  talibus,  igitur,  quodcunque  vires  exhaurit, 
corpusque  debilitat,  asciti  favet.  Durus  labor, 
graves  exercitationes,  vestitus  et  diseta  tenuis, 
quae  vitam  labore  tolerantibus  contingunt ;  fe¬ 
bres,  haemorrhagiae,  profluvia,  et  talia  omnia,  de- 

bilitando  stomachum,  et  functiones  laedendo,  in 
modum  jam  dicendum  hydropem  producant. 

In  stomacho,  ex  quibusvis  rebus  debilitato,  ci¬ 
bus  non  rite  conficitur,  nec  chylus  ad  nutrimen¬ 
tum  idoneus  paratur ;  succo  illo,  qui  adfert  nutri¬ 
mentum  sanguini,  per  quod  assimilatio  geritur, 
deficiente,  vis  quoque  arteriarum  et  cordis  deficit. 
Motus  muscularis,  ex  sanguine  arterioso  fibras 
musculorum  nervosque  stimulante,  oritur  :  si  igi¬ 
tur  sanguis,  qui  contactus  aeris  in  pulmonibus, 
aut  stimuli  chyli  expers  sit,  arteriis  coronariis,  fi¬ 
bris  muscularibus  cordis  applicetur,  motus  ejus 
brevi  languescit,  functiones  nervorum  et  cerebri, 
quae  ex  impulsu,  et  qualitate  sanguinis,  magna  ex 
parte,  modificantur,  simul  cum  corde  debiles  fiunt, 
et  invicem,  vis  nervosae  defectu,  partes,  quibus 
sensum  suppeditant,  debilitate  afficiunt:  causae, 
in  hunc  modum,  cum  effectibus,  et  effectus  cum 
causis,  alternant ;  dum  vires,  mutuis,  et  recipro¬ 
cis  organorum  affectionibus,  toti  corpori  dilabun- 
tur. 

Absorbentia,  venae,  et  exhalantia,  quae  vi  mus¬ 
culari  praedita  sunt,  idem,  ac  caeteri  musculi,  pa¬ 
tientia,  relaxantur  :  absorbentia  serum  in  perito- 

neum  effusum,  et  venae  sanguinem,  tardius  red¬ 
dunt  ;  hinc  congestio  in  venis,  et  abundantiae  seri 
in  peritoneo  causa  non  levis.  Sed  ex  congestione 
sanguinis  in  venis,  quae  per  anastomosin  sangui¬ 
nem  ex  arteriarum  ramulis  excipiunt,  exhalantia, 
insolitae  sanguinis  pressurae  ohnoxia,  magis  im¬ 
plentur  ac  distenduntur  sero,  quo  sanguis  ex  vi¬ 
tio  chyli  et  obstructis  secretionibus  abundat.  Ex¬ 
halantia  igitur  ex  majore  distentione  fiunt  quasi 
soluta,  ut  evenit  vesicae,  diutius  et  nimis  distentae, 
nec  influxui,  a  quo  propter  causas  supradictas 
premuntur  a  tergo,  resistunt ;  sed  transire  pa¬ 
tiuntur,  et  in  peritoneum  effundunt  cumulatius, 
quam  ut  absorbentia,  etiamsi  valeant,  auferre  pos¬ 
sint. 

Dixi,  quod  durusculum  videatur,  congestionem 
ex  musculari  debilitate  in  venis  fieri,  cum  nihil 
tale  paterentur  arteriae,  et  quoddam  diversum  ex 
eadem  causa  absorbentibus  et  exhalantibus  acci¬ 
dere  ;  cum  ex  relaxatione  potestas  auferendi  mi¬ 
nueretur  illis,  his  secernendi  augeretur :  ex  vi  au¬ 
tem  aliena  aucta  secretio  exhalantium  pendet, 
cum  absorbentia  vi  propria  musculari  enituntur. 
Arteriae  motu  cordis  quanquam  languidiore,  et 

vesica  musculari  sanguinem  propellunt,  at  vente 
quibus  ab  impulsu  cordis  nullum  fere  contingit 
auxilium,  actione  musculorum  motus,  qua  pre¬ 
muntur,  et  vi  propria  innixa  ad  cor  sanguinem 
reducunt  tanto  tardius,  quanto  vis  muscularis 
perdita  est :  hinc  ex  generali  causa  congestio. 

Sed  causae  locales,  quae  congestionem  in  venis 
mesentericis  producant,  qua  magis  implentur,  ac 
distenduntur  exhalantia,  ex  inflammatione  acuta, 
vel  chronica  viscerum  abdominis,  et  praecipue  je¬ 
coris,  oriuntur.  Effusio  seri  in  peritoneum  fere 
non  evenit,  donec  inflammatio  organica  aliquo 
tempore  extiterit,  ex  hac  inflammatione,  dicam 
jecoris,  quod  id  organum  in  ascite  praecipue  affi-  ' 
citur,  in  ejus  texuram,  vel  ex  vasis  ruptis,  vel 
dilatatis  ut  nonnullis  placet,  lympha  coagulata 
effunditur,  qua  impedimentum  mechanicum  ra¬ 
mulis  venarum  portarum  objicitur  ;  ex  hac  ob¬ 
structione  retro  usque  ad  venas  mesentericas  ex¬ 
tendit  congestio,  et  effectus  jam  memoratos  pro¬ 
ducit.  Membrana  serosa,  videlicet  cerebri  mem¬ 
brana,  pleura  et  peritoneum,  queis  a  natura  portio 
parva  sensibilitatis  concessa,  possunt  inflammatio¬ 
ne  maxime  acuta  affici,  in  qua  sensibilitas,  qua:? 

B 


70 


DE  ASCITE. 


* 

antea  obscura  fuit,  et  tantum  organica,  non  so¬ 
lum  ad  summum  sensibilitatis  organicae,  verum 
etiam  animalis  excitetur ;  quod  dolor  acutus  sa¬ 
tis  indicat.  Inflammatio  acuta  membranorum 
serosorum  ut  aliis  corporis  partibus,  in  chronicam 
saepe  abit,  et  utram  que  effusio  seri  sequatur  aut 
comitetur. 

Effusio  seri  ex  membranis  cerebri  vocatur  Hy- 
drocephalus,  ex  pleura  Hydrothorax,  ex  peritoneo 
Ascites  ;  et  primo  aspectu,  oriri  videtur  directe 
ex  ramulis  arteriarum  stimulatis,  et  sanguine 
distentis,  congestione  nulla  venosa  praeeunte. 

Sed,  si  rem  attentius  intueamur,  haud  dubium, 
vim  sanguinis  ex  ramulis  arteriarum  in  venas 
suas,  quo  solum  sanguini  colorato  via  patet,  pri¬ 
mo  dirigi ;  venae  itaque,  quae  vi  musculari  arte¬ 
rias  stimulatas  non  aequant,  obturantur,  propter 
hanc  congestionem  venosam,  et  lympham  coagu¬ 
latam,  quam  arteriae  distentae  effundunt :  in  va¬ 
sa  serosa  sanguis  coloratus,  illis  inconcessus,  in¬ 
geritur,  membranam  serosam,  ante  albidam,  ru¬ 
bet,  et  laxata  exhalantia  copiam  seri  effundunt. 

Hactenus  pathologiam,  et  causas  ascitis  indaga¬ 
re  conatus  sum  ;  indeque  monstrare,  congestionem 

venosam  in  venis  mesentericis,  ex  variis  causis 
Inductam,  relaxationem  exhalantium  producere, 
et  hanc  relaxationem,  absorbentium  relaxatione 
interdum  comitante,  causam  morbi  proximam  es¬ 
se.  Simul  vero  concedendum,  ex  obstructione, 
seu  paralyse  absorbentium,  ascitem  secuturam, 
quamvis  nihil  praeter  morem  secretio  seri  auge¬ 
retur  ;  porro,  cum  arteriarum  extremitates  in  di¬ 
versis  organis,  et  in  diversis  corporis  partibus, 
tam  diversas,  et  prorsus  mirabiles,  secretiones  se¬ 
cernant,  non  mirandum  esse,  si  actio  exhalantium 
ita  modificata  sit  morbo,  uti  per  se  majorem  co¬ 
piam  seri  secernant,  nec  ad  id  ope  aliena  indi¬ 
geant.  Denique  per  cerebrum,  nervos,  muscu¬ 
los,  et  omnia  organa  corporis,  tam  diverse  et  mi¬ 
rifice  vis  vitalis  distributa  est,  quasi  in  orbem 
acta,  euns,  atque  redeuns,  et  tam  mutuae  et  inter 
se  implicitae  sunt  omnes  vitae  animalis  functio¬ 
nes,  ut  quid  causam,  aut  quid  effectum,  quis  di¬ 
cat,  difficile  sit  intellectu,  namque 

“  Mens  #ia  Agitat  mollem  et  tota  in  corpore  vivit.” 

Ratio  asciti  medendi  imprimis  exigit  uti  se- 
cretio  per  exhalantia  minuatur,  et,  ut  serum  in 


peritoneum  effusum  amoveatur :  opus  est  ad  hoc 
efficiendum,  ut  variae  causae,  quae  congestionem 
in  venas  induxerint,  auferantur,  et  remedia  ad¬ 
hibeantur,  quibus  ad  auferandum  serum  effu¬ 
sum  absorbentia  stimulentur.  Si  jecori,  aut  cui¬ 
vis  organo,  ex  cujus  affectione  ascitis  procedat, 
talis  laesio  conciliata  sit,  ut  diutius  muneribus 
suis,  modo  haec  vitae  sint  necessaria,  fungendis 
non  sit,  spes  omnis  recuperandae  salutis  perit.  Cum 
igitur  de  extentu,  et  natura,  morbi  organici  saepe 
compertum  habeamus,  imprimis  animum  debe¬ 
mus  intendere  ad  sublevandum  organum  labo¬ 
rans,  modo  levari  possit. 

Quoniam  de  remediis  in  ascite,  ex  universali 
causa  et  debilitate  inducta,  postea  agitur,  hic 
praetereunda  sunt,  dum  de  ascite,  quam  diathesis 
phlogistica,  vel  inflammatio  organica  comitantur 
dico. 

Inflammatio  acuta  ex  laesis  organi  functioni¬ 
bus,  ex  dolore  pressura  aucto,  et  febre  dignosci¬ 
tur  ;  et  tum,  pro  viribus  aegri,  sanguis  e  brachio 
emittendus  est ;  hirudines  et  cucurbitulae  cruen¬ 
tae,  parti  dolenti  applicandae,  et  remedia  anti- 
phlogistica,  donec  subigatur  inflammatio,  adhi- 

benda  :  omnes  denique  hydropici,  febre  idiopa¬ 
thica  et  sthenica  laborantes,  simili  modo,  videli¬ 
cet  remediis  antiphogisticis  tractandi  sunt.  Sub¬ 
acta  inflammatione,  tum  cura  erit  reddere  cuti, 
renibus,  caeterisque  organis,  secretiones  suas, 
quibus  exhalantia  gravantur.  Ex  his  praecipue 
digni  memoratu  sunt  renes,  qui  fluidorum  mode¬ 
ratores,  et  quasi  valvulae  salutis  haberi  possunt, 
quorum  secretio  ante  tumorem  abdominis,  et  per 
totum  morbum,  deficit.  Ad  promovendam  uri¬ 
nae  secretionem  maxime  efficaces  sunt  quaedam 
Scillae,  Hydrargyri,  et  Digitalis,  praeparationes, 
sales  alkalini  varii,  ut  Nitras  Potassae,  Sulphas 
Sodae  et  Magnesiae,  Supertartras  Potassae,  &c. 
ratione  dosis  habita,  praeparationes  Hydrargyri, 
ut  Calomelas,  et  Pilulae  Hydrargyri,  ut  diureti¬ 
ca  sint,  simul  cum  scilla,  et  hujus  classis  medici¬ 
nis,  exhibentur. 

Quanquam  non  difficile  sit  intellectu,  quomo¬ 
do  derivatio  fluidorum  ad  renes  exhalantia  peri¬ 
tonei  exsiccet,  et  quomodo  diuretica  renes  exci¬ 
tent,  tamen  non  ita  facile  intellectu  est,  quomodo 
stimulent  absorbentia,  si  quando  haec,  ex  effectu 
illorum,  fluidum  abdominis  amoveant. 

Hoc  rationale  esse  diureticorum  actionis  exis¬ 
timo.  Diuretica  in  stomachum  recepta  ab  lac¬ 
teis  absorbentur,  quibus  stimulum  impertiunt, 
quo,  per  sympathiam,  absorbentia  peritonei,  et 
cuncta  absorbentia  stimulantur.  Humor  hydro¬ 
picus,  ita  ablatus,  et  ex  ducto  thoracico  effusus, 
sanguini  intermiscetur,  et  circulationi  subjicitur. 
Diuretica,  in  transitu,  lacteis,  et  per  sympathiam 
cum  his,  caeteris  absorbentibus  stimulatis,  arte¬ 
riis  ad  renes  advecta,  eos  per  idiosyncrasin  sti¬ 
mulant,  ut  glandulas  salivares  hydrargyrus,  aut 
aloes  intestinum  rectum  ;  ita  insolita  vis  urinae  se¬ 
cernitur,  propter  copiam  seri,  quod  ex  ducto  tho¬ 
racico  in  sanguinem  provenit.  Saepe  autem  alia 
diuretica  aliis  aegris  prosunt,  cum  alia  nihil  va¬ 
lent  ;  et  hoc  nihil  hujus  generis  intentatum  re- 
liquendi  necessitatem  indicat.  Exsicca  et  pal¬ 
lida  cutis  absentiam  sanguinis  et  inertiam  va¬ 
sum  secernentium,  in  cute,  glandulis  salivaribus 
et  membranis  faucium  mucosis,  satis  arguunt. 
Remedia  quibus  secretiones  cuti  glandulis  sali¬ 
varibus,  et  membranis  mucosis  restaurantur,  aliis 
simul  organis,  inflammatione  aut  aliter  laboran¬ 
tibus  prodesse  possunt.  Inter  haec  balneum  te- 

pidum  utile  sit,  oportet :  et  equidem  mirandum 
videtur,  quod  non  magis  in  usu  fuerit,  cum  non 
solum  promoveat  secretionem  per  cutem,  cujus 
interruptio  pars  non  'laevis  morbi,  verum  etiam 
habitum  morbosum  interpellet,  quo  morbi,  causis 
eorum  amotis,  saepe  aluntur.  Balneum  tepidum, 
ea  temperie  esse  debet,  uti  leniter  primum  sti¬ 
mulet,  nam  primarii  effectus  balnei  tepidi  sunt 
stimulantes.  Ex  stimulo  caloris  vasis  cutaneis 
actio  augetur,  sanguis  per  ea  transmittitur,  et  ex¬ 
halantia  constricta  et  collapsa  distenduntur.  Ab¬ 
sorbentia  quoque  stimulo  caloris  excitantur,  et 
excitatio,  ut  alibi  dictum  est,  caeteris  absorbenti¬ 
bus  impertitur.  Effectus  balnei  tepidi  brevi  re¬ 
laxantes  sequuntur,  textura  cutis,  et  vasa  exha¬ 
lantia  relaxantur,  et  dant  exitum  ex  osculis  antea 
constrictis,  fluido  seroso,  quo  actione  arteriarum 
implentur.  Quomodo  potest  balneum  tepidum, 
aut  quod  vis  aliud  remedium,  relaxare  vasa  exha¬ 
lantia,  cum  absorbentia,  et  arterias  cutaneas  sti¬ 
mulet  ?  namque  ex  supradictis  constabit,  eo  po¬ 
tissimum  consilio,  me  balneum  tepidum  utendum 
suadere.  Absorbentia,  quadam  lege  naturali, 
festinare  dicuntur  ad  renovandum  sanguinis  hu- 

morem,  si  ex  quavis  evacuatione,  aut  ingestorum 
defectu  deficiat ;  at  arteriae,  ut  mihi  videtur,  nisi 
impleantur  sanguine,  qui  naturalis  illis  stimulus 
est,  dimensio  eis,  ut  semper  evenit,  contractione 
musculari  minuitur.  Ex  primario  balnei  tepidi 
effectu,  non  solum  ramuli  arteriarum,  et  oscula  ab¬ 
sorbentium  stimulantur ;  verum  etiam  longe  re¬ 
tro  vasa  majora  similiter  afficiuntur.  Quanquam 
ergo  extremitates  arteriarum  et  fibrae  musculares, 
quae  in  contactu  aquae  calidae  fuerint,  laxentur, 
tamen  sanguine  a  tergo  stimulantur,  a  quo  ac¬ 
cumulatius  solito  implentur  ex  primo  caloris  sti¬ 
mulo,  dum  distensio,  et  laxatio  exhalantium,  se¬ 
cretioni  favent,  ut  dictum  est,  cum  de  peritoneo 
ageretur.  Absorbentia  quoque  calore  stimulata 
exhalationem  effusam  absorbent,  cujus  distentio¬ 
ne,  et  stimulo,  ut  dictum  est  de  sanguine  in  ar¬ 
teriis,  actio  illis  per  vasa  lymphatica  continuatur. 
Cum  ex  effectu  balnei  tepidi  laxante,  et  hausti¬ 
bus,  remediisque  opiatis,  secretio  per  cutem,  et 
vasa  exhalantia,  promoveatur,  vasa  exhalantia 
peritonei  in  ascite  similiter  afficiantur,  oportet. 

In  ascite  prosunt  emetica,  horum  enim  actio¬ 
ne  sanguis  versus  cutem  dirigitur,  et,  ut  balneo 

tepido,  exhalantia  relaxantur,  secretio  salivas 
augetur,  sitis  amovetur,  et  ex  dilatatione  thoracis 
per  musculos  respirationis,  congestio  venosa  au¬ 
fertur,  quae  ne  ulterius  fiat,  cordis  vigor,  ex  novo 
accessu  sanguinis  vetat.  Dum  his,  et  talibus  re¬ 
mediis,  cutaneae  secretioni,  urinae,  et  salivae,  con¬ 
sulitur,  revocandae  sunt  ad  sanitatem  aliae  func¬ 
tiones  laesae,  quae,  prout  captae  sint,  curae  esse  de¬ 
bent  ne  accedant  in  auxilium  morbo  debellato, 
qui  delino  saeviat  et  tyrannidem  occupet. 

Ne  torpeant,  itaque,  viscera,  purgantia  danda 
sunt,  et  alvus  dejicienda  ;  quoniam  partes,  quae 
chronica  inflammatione  in  ascite  afficiuntur,  con¬ 
tiguae  sunt  visceribus,  et  commercium  cum  illis 
habent. 

Talia  purgantia  exhibenda,  quae  ductus,  et  va¬ 
rios  in  intestina  exitus,  emulgeant,  et  exonerent, 
humoremque  redundantem  ex  sanguine  in  alvum 
deducant.  Ut  in  ascite  jecur  saepissime  laborat, 
Calomelas,  et  Pilula  Hydrargyri,  quorum  usus 
in  morbis  hepaticis,  omnibus,  saltem  medicis,  no¬ 
tus,  simul  cum  Jalapa,  aut  aliis  vegetabilibus, 
aut  salinis  catharticis,  danda  sunt. 

Sed  omnium  remediorum,  quibus  absorptio 

promovetur,  maxime  valet  hydrargyrus ;  nec  so¬ 
lum  ad  absorptionem,  verum  etiam  ad  restituen¬ 
das  omnes  laesas  functiones,  conducit.  Exhibe¬ 
tur  autem  in  omnibus  morbis  hydrargyrus  vel  ad 
evacuandam  alvum,  vel  constitutionem  per  ab¬ 
sorptionem  afficiendam.  Cum,  ita,  in  mentionem 
hydrargyri  incidi,  pauca  dicam  de  hujus  medici¬ 
nae  effectu,  qui  nonnunquam,  aliter,  ac  velit  me¬ 
dicus  evenit.  Exempli  gratia,  cum  velit  medi¬ 
cus  dare  calomelana  ut  eatharticum,  fieri  potest, 
et  saepe  fit,  ut  votis  non  respondeat,  sed  ut  absor¬ 
beatur,  et  ptyalismum  molestum,  rem  minime 
saepe  optandam,  inducat ;  et  contra,  non  raro  con¬ 
tingit,  si  quando  velit  afficere  exhibitione  illius 
os  et  glandulas  salivares,  ut  ex  alvo  profluente 
exeat.  Cum  calomelas  ex  ore  in  stomachum  re¬ 
cipitur,  ductum  communem  biliarem  stimulat, 
ex  quo  bilis  in  intestina  deducitur  ;  ex  bile  igitur 
potius  quam  ex  calomelane,  alvi  dejectionem  fieri 
existimo,  et  ita  ex  lacteorum  contactu  calomela- 
'  na  auferri.  Si  autem  minus  excitabilis  sit  duc¬ 
tus,  aut  in  vesicula,  et  ductibus  biliaribus,  tanta 
copia  bilis  non  contineatur,  quanta  alvum  cieat, 
tum  calomelas  chylo  mistus  in  contactu  lacteo- 

rum  in  duodeno  detinetur,  a  quibus,  ni  excitabi¬ 
les  non  sint,  absorbeatur  necesse  est.  Ex  effec¬ 
tu  calomelanos  in  parvulis,  res  clarius  apparebit. 
In  hepatibus  infantum  magna  copia  bilis  secer¬ 
nitur,  unde  illis  alvus  semper  fere  cita ;  si  his  de¬ 
tur  calomelas,  bilis  quantitas  augetur,  et  alvus  ci¬ 
tatur  ;  et  hinc,  ni  fallor,  potius  quam  ex  muco  os¬ 
cula  lacteorum  obtigente,  ora,  et  glandulae  sali¬ 
vares  raro  illis  afficiuntur.  Quanquam,  ergo,  ex 
idiosyncrasi,  lactea  et  absorbentia  hydrargyrum, 
et  medicamenta  alia,  in  quibusdam  respuant,  ta¬ 
men,  maxima  ex  parte,  effectus  liydrargyri,  ore 
recepti,  ex  quantitate  et  conditione  bilis,  in  duc¬ 
tibus,  et  intestinis,  praesentis  pendet ;  nec  absi¬ 
mile  est,  aliquam  conjecturam  de  effectu  hujus 
medicinae  ex  aegri  vultu,  statuque  intestinorum 
solito,  generaliter  capi  posse. 

Usus,  ergo,  externus  unguenti  liydrargyri,  prae- 
stantior  multo,  et  certior  videtur  ;  quippe  qui 
supra  dictis  incommodis,  aliisque  careat,  cum  om¬ 
nia  commoda  desiderata  possideat.  Infricatio  ejus 
satis  producta,  et  femoribus  internis,  seu  abdomi¬ 
ni,  prout  ferat  libido  medici,  adhibita,  facit  ut  cer¬ 
tius  absorbeatur  hydrargyrus,  quam  si  contactu 

lacteorum  iners  sine  ope  mechanica  permaneat. 
Contiguitas  quoque,  et  commercium  absorben¬ 
tium  cutis  externas  cum  internis  peritonei,  quae 
in  ascite  fere  torpent,  faciat  ut,  transitu  hydrar- 
gyri  per  illa,  haec  citius  et  certius  stimulentur. 
Unguentum  hydrargyri  ita  adhibitum  caeteris  re¬ 
mediis  mihi  praestare  videtur,  non  solum  in  as¬ 
cite,  verum  etiam  hydrothorace,  hydrocephalo, 
aliisque  effusionibus,  quae  ope  absorbentium  sola 
amoveri  possunt.  Modo  res  postulet,  usui  hy¬ 
drargyri  electio  sanguinis,  et  talia  remedia,  prae¬ 
cedere  debent.  Postquam  de  his  prudenter  cau¬ 
tum  est,  tum  semidrachma,  aut  drachma,  semel 
in  die  partibus  supra  dictis  infricetur.  Si  post 
aliquot  infricationes  ita  adhibitas,  os  et  glandulae 
salivares  non  tenerescant,  augenda  est  gradatim 
quantitas ;  quae  si  parum  valeat  ad  saturandam 
constitutionem,  balneum  tepidum  profuerit,  et  ad 
absorptionem  hydrargyri,  et  ad  levandas  inflam¬ 
mationes  locales  viscerum  abdominis,  in  quibus 
plurimum  usurpatur.  Si  ptyalismus  copiosus  se¬ 
quatur  hydrargyri  usum,  de  aegro  melius  sperare 
licebit ;  sin  minus,  non  quod  de  ullo  remedio 
sperare  habemus,  namque  paralysis  absorbentium 

ita  monstratur.  Si  effusio  seri  ex  inflammatione 
chronica  pendeat,  hydrargyrus  ad  ptyalismum  da¬ 
tus  et  causam  et  effectum  auferat ;  unguento  enim 
hydrargyri  camphorati  inflammationes,  et  tumores 
chronicos,  quotidie  discuti  vidimus.  Sed  omni¬ 
bus,  ascite  laborantibus,  minime  dandum  est  hoc 
remedium ;  debilibus  enim,  et  senectute,  vel  mor¬ 
bis  confectis,  male  convenit.  Postremo,  si  ex  usu 
hydrargyri  alvus  profluat,  quod  sicut  ego  existimo 
ex  hydrargyro  secretionem  bilis  in  jecore  promo¬ 
vente  praecipue  oritur,  haustibus  et  remediis  opia- 
% 

tis  sistenda  est. 

Si  hoc,  et  aliis  remediis,  peritoneum  depletum 
fuerit,  et  organicae  affectiones  subactae,  vires  sto¬ 
macho  et  intestinis  restituendae  alimentis,  ex  carne 
praecipue  constantibus,  tonicis,  ut  praeparationi¬ 
bus  cinchonae  et  ferri,  et  exercitatione,  viribus 
aegri  accommodata,  simul  adhibitis. 

i 

Hactenus  de  isto  ascitis  genere,  quod  propriis 
remediis  sanari  potest,  disserui ;  rarius  autem  fe¬ 
licem  eventum  hoc  malum  habet,  utpote  quae  fre¬ 
quentius  ex  defectione  virium,  et  organica  affec¬ 
tione  immedicabili,  praecipue  jecoris,  alatur.  In- 

flammationes  enim  chronicae  jecoris,  et  aliorum 
viscerum,  sensim  saepe,  et  sine  multa,  aut  gravi 
molestia,  grassantur.  Demissi,  quibus  victus  te¬ 
nuis  suppetit,  asciti  magis  obnoxii  sunt ;  hi  morbo 
nascenti  raro  occurrent,  nec  petunt  a  medicis  re¬ 
medium,  donec  morbus  organis  depascitur,  et  in¬ 
dicat  ascites,  jecor  corrumpi,  aut  funditus  dilabi 
vires. 

His  perpensis,  non  mirandum  est,  si  ascites 
medicis  illudat,  quippe  quae  aetate  provectiores, 
morbo,  inedia,  et  potatione  largiore  confectos,  op¬ 
primere  gaudet ;  medici  ergo  prudentissimi,  non 
ignari  futuri,  cum  senserint,  propter  totius  vitae 
ruinam,  sibi  cum  morbo  iniquum  certamen  esse 
gerendum,  fatis  cedunt,  nec  aegrum  molestis  re¬ 
mediis  lassabunt ;  sed,  quam  diu  licebit,  eum 
quibusvis  blandioribus  demulcebunt,  et  humori 
incluso  exitum  arte  dabunt,  statim  ac  abdomen 
distentum  pulmones  impediat :  nec  citius  ten- 
tanda  est  paracentesis,  post  eam  enim  factam, 
sive  ex  vulnere  peritonei,  sive  admisso  aere,  gra¬ 
vescunt  symptomata  frequentius,  et  mors  gradum 
corripit. 

Post  mortem,  cadavere  dissecto,  sequelae  chro¬ 
nicae  inflammationis  in  peritoneo,  jecore,  et  aliis 
abdominis  visceribus,  saepissime  sunt  notandae» 


FINIS» 


